ל"שקוף" נודע כי 12 חברי ממשלה טרם מסרו את הצהרות ההון שלהם לבדיקת מבקר המדינה ● שר המשפטים גדעון סער הגיש בעבר הצעת חוק שקובעת סנקציות למאחרים - האם יקדם את הנושא?
12 חברי ממשלה טרם הגישו הצהרות הון למבקר המדינה – כך מסר היום (שלישי) ל"שקוף" מבקר המדינה. בכך הם עוברים על ההנחיות: שרות ושרים לשעבר, כמו גם סגניהם, מחויבים להגיש את הצהרות ההון שלהם למבקר המדינה בתוך 60 ימים מהכניסה או היציאה מהתפקיד. השרים שלא הגישו הם זאב אלקין ויפעת שאשא ביטון (תקווה חדשה): ניצן הורוביץ, עיסאווי פריג ויאיר גולן (מרצ) מתן כהנא ואביר קארה (ימינה); אורית פרקש-הכהן (כחול לבן); אלעזר שטרן ועידן רול (יש עתיד); ואלי אבידר (ישראל ביתנו). עודד פורר (ישראל ביתנו) טרם הגיש גם הוא, אך ניתנה לו ארכה עד יום ראשון ה-17.10.21. כפתרון לבעיה, בכנסת הקודמת הגישו חברי הכנסת שרן השכל וגדעון סער הצעת חוק לפיה כל שר ושרה שלא מגישים את ההצהרה בזמן ייקנסו ב-20 אלף ש"ח הגשת הצהרות ההון באופן תדיר למבקר המדינה היא כלי חשוב במלחמה בשחיתות. המבקר יכול לאתר חריגות בדיווחים ואולי לעלות על העברות כספים לא תקניות. במקרה של רה"מ לשעבר בנימין נתניהו (שהגיש את הצהרת ההון), מבקר המדינה נדרש לבדוק מה גובה ההלוואה שלקח למימון ההליך המשפטי שמנהלת המדינה נגדו – ולבדוק האם נתניהו החזיר אותה כדין. כפתרון לבעיה, בכנסת הקודמת הגישו חברי הכנסת שרן השכל וגדעון סער הצעת חוק לפיה כל שר ושרה שלא מגישים את ההצהרה בזמן ייקנסו ב-20 אלף ש"ח. כעת סער בעמדת שר המשפטים ויכול לקדם את הפתרון בקלות. יש לציין שבין השרים הסוררים נמצאים שניים ממפלגתו של סער. אחד מהם, זאב אלקין, סירב בקביעות להגיש את הצהרות הונו לאורך השנים חרף התראות המבקר, כפי שכתבנו ב"שקוף". הממשלה ה-36 אינה הראשונה או היחידה שמתגלים בה דחייני וסרבני שקיפות. גם בממשלה היוצאת יש 14 שרים שטרם הגישו את הצהרת ההון נכון ליום יציאתם מהתפקיד. בכך הם לא מאפשרים למבקר לבחון את הפער בהונם בין הכניסה ליציאה מהתפקיד.  שרי הממשלה הקודמת שלא הגישו את ההצהרה הם מירי רגב, אמיר אוחנה, דוד אמסלם, גילה גמליאל, יואב גלנט, גדי יברקן ואופיר אקוניס (הליכוד); יעקב אביטן, יצחק כהן ויואב בן צור (ש"ס); גבי אשכנזי ואבי ניסנקורן (כחול לבן); אורלי לוי-אבקסיס (גשר); ורפי פרץ (הבית היהודי). אחת הבעיות המרכזיות בתחום הזה היא שכללי האתיקה לממשלה לא מעוגנים בחוק. מעקב "שקוף" בשנים האחרונות אחר הסוגיה הזו מגלה כי חברי הממשלה נמנעים שוב ושוב מהגשות הצהרות ההון – ללא סנקציה ממשית. בעבר התבצעה אך פנייה מטעם "שקוף" ליו"ר הוועדה לביקורת המדינה בבקשה שיקבע כללים לנושא ויסייע למבקר לאכוף את הכללים. לאחרונה פנתה גם "התנועה לטוהר המידות" לשר המשפטים בבקשה כי יקבע כללי אתיקה מחייבים לשרי הממשלה. בפנייה הסבירה התנועה כי זמן רב עבר מאז הקימה ממשל ישראל את ועדת שמגר אשר גיבשה טיוטה לכללי אתיקה מקיפים עבור חברי הממשלה. "בגופים ציבוריים רבים כבר קיים קוד אתי מקיף, ואילו בממשלה, הגורם השלטוני הבכיר ביותר, טרם נקבעו כללים שכאלה", אמרו בתנועה לטוהר המידות. במכתב מטעמם הוסיפו: "בהליך נגד ראש הממשלה לשעבר בנימין נתניהו נחשפה, ולא בפעם הראשונה, הבעייתיות בכללים הקיימים, חוסר היכולת לאכוף אותם (לפי דבריהם של מבקר המדינה והיועץ המשפטי לממשלה) והצורך בהסדרה רחבת היקף". עוד התייחסו ללקונה הקיימת היום, ומאפשרת את המצב הנוכחי בו שרים ושרות לא מגישים בזמן הצהרות הון. "נושא הגשתן של הצהרות למבקר המדינה, אשר שב ועולה כל עת שמתחלפת ממשלה חדשה, כאשר שרים רבים אינם עומדים במועדים הקבועים בחוק, מחייב הסדרה וייתכן אף הגדרה מחדש", ציינו במכתב. (איך זה משפיע עליך) כשהשרים לא מגישים את הגשת הצהרת ההון שלהם בזמן קשה יותר לגלות חריגות בהון שצברו. חריגות כאלה עשויות להצביע אולי על קבלת מתנה אסורה שהשפיע על קבלת ההחלטות של אותו שר או שרה. אם יסתירו את המתנה בהצהרת ההון, יאלצו לעשות זאת באופן אקטיבי ולשקר – מה שעשוי להביא גם לחקירה פלילית.  חוסר שיתוף פעולה כזה עם ניסיון לאתר ולמנוע שחיתות – מערער את אמון הציבור.  (מה עושים כדי שיתוקן) במאי 2020 הניחו חברי הכנסת גדעון סער ושרן השכל מהליכוד הצעת חוק שמטרתה לפתור את הבעיה: היא מחייבת את כלל השרים וחברי הכנסת להגיש הצהרת הון תוך 60 יום וגם לפרסמה לציבור. על פי ההצעה, קנסות יוטלו על השרים שיאחרו. עכשיו סער הוא שר המשפטים ויש לו הזדמנות לקדם את אותה הצעה שהעלה כח"כ. 